

### Hospodárska a sociálna rada

### Slovenskej republiky

## Milan Krajniak

## predseda

##  Bratislava 22.5.2020

 Číslo záznamu: 40255/2020

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 21. 5. 2020**

Miesto konania : Úrad vlády SR

Prítomní: podľa prezenčnej listiny

Rokovanie viedol: Milan Krajniak, minister práce, soc. vecí a rodiny SR a predseda HSR SR

**Program:**

1. Ekonomické opatrenia spojené s krízou
2. Rôzne

Rokovanie otvoril a viedol predseda rady pán Krajniak, ktorý privítal  predsedu vlády a členov rady. Uviedol, že HSR SR ako konzultačný a dohodovací orgán vlády, odborov a zamestnávateľov sa výraznou mierou podieľa na formovaní hospodárskej a sociálnej politiky na makroúrovni. Participácia sociálnych partnerov je dôležitou súčasťou legislatívneho procesu. Stanoviská sociálnych partnerov zvyšujú kvalitu predkladaných legislatívnych aj nelegislatívnych materiálov, schvaľovaných vo vláde SR. Vláda SR bude hľadať optimálne riešenia celospoločenských potrieb a všetky kroky bude koordinovať so sociálnymi partnermi. Bude podporovať konštruktívny sociálny dialóg a posilňovať význam dialógu medzi zástupcami zamestnancov a zamestnávateľov. Predseda rady ďalej uviedol, že verí, že sociálny dialóg, bude prebiehať za rokovacím stolom a nie na námestiach alebo pred novinármi a podarí sa tak udržať sociálny zmier.

Ďalej uviedol, že je rád, že do Ústredného krízového štábu SR boli prizvaní aj zástupcovia zamestnancov a zástupcovia zamestnávateľov.

Členom rady sa prihovoril predseda vlády SR pán Matovič, ktorý ich privítal A zdôraznil, že sme sociálny štát a budeme premianti v zdravotnej a sociálnej oblasti. Upozornil, že vo vyjednávaní treba hľadať kompromis, na ktorý máme zdroje. Položil otázku: ,,Čo by robili zamestnávatelia bez zamestnancov a zamestnanci bez zamestnávateľov?“

**K bodu 1**

Ekonomické opatrenia spojené s krízou

Stanovisko za KOZ SR predniesla pani Uhlerová, ktorá uviedla, že ho možno považovať za podnety, ktoré nie sú nemenné a môžu sa modifikovať a dopĺňať vzhľadom na aktuálny vývoj.

Požiadala, aby sa znížila administratívna záťaž – boli prijaté „administratívne“ úpravy na zjednodušenie komunikácie a procesov so subjektmi štátnej správy, umožnilo sa výraznejšie komunikovať pomocou elektronických prostriedkov, oddialili sa určité lehoty a pod.

V súvislosti s opatreniami na pomoc zamestnancom, SZČO a firmám v podobe preplatenia 80 % mzdy zamestnanca firmám, ktorých prevádzky sú povinne uzavreté, a príspevkov pre SZČO a zamestnancov podľa poklesu tržieb od 20 % a viac, uviedla, že účinnosť prijatých opatrení je stále nejasná. KOZ SR odporučila, aby bol administratívny proces žiadosti čo najjednoduchší. Vytvára sa neprimeraná záťaž na administratívnych zamestnancov spracovávajúcich žiadosti. KOZ SR ocenila, že sa uvoľnila podmienka a opatrenia môžu využiť aj veľké podniky. Výška vyplatených kompenzácii nie je dostatočná, nezohľadňuje náklady podnikateľov a určite nebude dostatočná na motivovanie k udržaniu pracovných miest. KOZ SR odporučila prehodnotiť výšku príspevkov (výrazne ich zvýšiť, najmä pri príspevku pri poklese tržieb – suma najvyššieho príspevku by mohla dosahovať rovnako ako pri kompenzáciách miezd 880 € a byť ďalej odstupňovaná).

S cieľom zmierniť sociálne dopady pandémie vláda SR správne preniesla časť záväzkov voči zamestnancom na štát. V tejto výnimočnej situácii by však prebratie týchto záväzkov malo byť spravodlivé voči zamestnancom, ktorí danú situáciu nezapríčinili. Keďže štát prostredníctvom prijatých opatrení (ošetrovné a preplatenie časti nákladov na mzdy) dotuje pracovné miesta, zamestnanci by sa nemali dostávať do nerovného postavenia. KOZ SR navrhla, aby bola dorovnaná výška karanténneho ošetrovného tak, že sa vyrovná náhrade mzdy v čistom pri prekážke v práci na strane zamestnávateľa z dôvodu povinného uzavretia prevádzky*.*

Ďalej KOZ SR navrhla, aby všetci zamestnanci pracujúci v tzv. prvej línii, ktorí v dôsledku výkonu svojej práce prišli do kontaktu s človekom infikovaným COVID-19 a sú následne povinní ísť do karantény či izolácie, a teda čerpať karanténne nemocenské (teda sú DPN), mali náhradu svojej mzdy vo výške 100 % svojho čistého príjmu.

KOZ SR navrhla, aby MPSVR SR prijalo také opatrenie, prostredníctvom ktorého by sa poskytoval doplatok rozdielu náhrady mzdy v čistom pri prekážkach v práci na strane zamestnávateľa z dôvodu povinného uzavretia prevádzky a čerpania ošetrovného a doplatok rozdielu medzi čerpaným pandemickým nemocenským a 100 % čistého príjmu zamestnanca v tzv. prvej línii, a to v sume, ktorá bude ich rozdielom.

Pani Brodzianska za KOZ SR upozornila, že keďže ide o opatrenia, ktoré sú naviazané na EŠIF, je možné podporiť len súkromné podniky. V súčasnosti sú však výrazne postihnuté aj samosprávy a ich podniky. Príkladom sú dopravné podniky, ktoré výrazne znížili objem prepravy, a tým majú výrazné výpadky v tržbách. Finančná kompenzácia/pomoc účelovo viazaná zo strany štátu subjektom verejnej správy vykonávajúcim úkony vo verejnom záujme by zabezpečila zachovanie zamestnanosti a prevádzky mestskej hromadnej dopravy, keďže toto je služba vo verejnom záujme, a zrovnoprávnila by ich so súkromnými subjektmi, čím by sa odstránila tvrdosť predpisov/opatrení voči týmto subjektom. Kompenzáciu možno realizovať mimoriadnou dotáciou. Touto pomocou bude vykrytá strata na výkonoch, t. j. výpadky tržieb od cestujúcej verejnosti, ktorá vznikla uvedeným subjektom v dôsledku opatrení štátu.

Obdobne letiskové spoločnosti majú 100 % pokles príjmov, ale nie všetci zamestnanci sú na prekážke zo strany zamestnávateľa, keďže niektoré práce, ako napr. letiskový dispečer, zamestnanec bezpečnostnej ochrany, zamestnanec hasičskej a záchrannej služby (ZHS) a elektrikár-energetik, musia byť v zmenách aj v prípade, keď je letisko zatvorené, keďže v redukovaných počtoch chránia majetok pred poškodením. KOZ SR odporučila rozšíriť okruh poberateľov aj za cenu financovania zo štátneho rozpočtu, keďže samosprávy, pravdepodobne v dôsledku výpadku príjmov z podielových daní, budú potrebovať okrem uvoľnenia rozpočtových pravidiel aj finančnú pomoc. Verejné podniky rovnako budú odkázané na finančnú pomoc, pričom nastavené parametre pomoci pri poklese tržieb (okrem toho, že nemôžu o pomoc žiadať) sú príliš nízke a zďaleka nepokrývajú náklady.

Návrh ďalších opatrení KOZ SR na riešenie dopadov pandémie:

* KOZ SR požiadala, aby prípadné ďalšie opatrenia na podporu podnikateľov smerovali prioritne na udržanie zamestnanosti a adekvátnych miezd, aby boli zamestnanci schopní v budúcnosti splácať svoje záväzky a viesť dôstojný život.
* KOZ SR odmietla akékoľvek úvahy o „flexibilizácii“ Zákonníka práce, ktorý by mal „pozitívne pomôcť“ vo vzniknutej situácii. Pomoc podnikateľom prostredníctvom zníženia práv zamestnancov a uľahčením ich prepustenia má efekt zníženia nákladov zamestnávateľov, ale ohrozuje existenciu zamestnanca, ktorý je odkázaný na pomoc štátu a dostáva sa do ohrozenia chudobou. Liberalizácia pracovného práva najmä v časoch krízy ohrozuje udržanie pracovných miest, a teda aj zamestnanosti.
* KOZ SR navrhla špecifikovať zamestnania, ktoré sú počas pandémie najviac vystavené nebezpečenstvu nákazy, jednak v súvislosti s pandemickým nemocenským zamestnancov v prvej línii, ale aj prípadným definovaním a klasifikovaním ochorenia ako chorobou z povolania.
* V dôsledku pandémie sa zatvorili maloobchodné prevádzky počas nedieľ. KOZ SR navrhla zvážiť ich zatvorenie počas nedieľ aj po skončení pandémie.

**Opatrenia na naštartovanie ekonomiky po koronakríze** (udržanie zamestnanosti)

Okrem nevyhnutných opatrení, v podobe postupného uvoľňovania reštriktívnych opatrení a tým naštartovaní ekonomiky, je potrebné reálne sa zamyslieť nad štruktúrou nášho hospodárstva, kam sú smerované štátne dotácie a podpora investícií. Homogenita, v podobe silnej orientácie, prioritne na automobilový priemysel, ktorá je prítomná v našej ekonomike, predpokladá krehkosť hospodárstva a oveľa vyššiu mieru ohrozenia zamestnanosti v časoch akejkoľvek krízy, nie len súčasnej. Takýto typ ekonomického modelu oveľa rýchlejšie reaguje na rôzne externé podnety a výkyvy a má nízku mieru vlastnej ochrany a odolnosti. Budúce zmeny preto budú musieť smerovať do podpory znalostnej ekonomiky s dôrazom na investície do vedy a výskumu, kde by mal proaktívne smerovať aj súkromný sektor. V tejto súvislosti je potrebné zavádzať výroby s vyššou pridanou hodnotou a tým zvyšovať produktivitu práce. Obmedziť verejné investície do nových „montážnych výrob“ a namiesto toho aktívne vyhľadávať a podporovať prioritne výroby s vyššou pridanou hodnotou. Podporovať najmä malé a stredné produktívne podniky a zvyšovať ich podiel na pridanej hodnote.

Pandémia odhalila nízku efektivitu nástrojov na podporu udržania pracovných miest. Zavedenie obdobného nástroja ako je „kurzarbeit“ sa v krízovej situácii ukázalo (aj na základe príkladov z rôznych európskych krajín) ako možný efektívny nástroj na udržanie pracovných miest. Vhodné by bolo definovať konkrétne opatrenia na udržanie pracovných miest aj z dlhodobejšieho hľadiska, ako len v čase koronakrízy. KOZ SR je preto otvorená odbornej diskusii o nastavení parametrov tak, aby bol zabezpečený želaný efekt tohto nástroja aj do budúcnosti.

Takisto je potrebné definovať financovanie opatrenia mimo využívania prostriedkov EŠIF a nastaviť tak jeho udržateľnosť.

Zvyšujúci sa tlak na nezamestnanosť otvára okrem otázky „kurzarbeit“ aj otázku nastavenia systému poistenia v nezamestnanosti (zmena by práve úzko súvisela aj so zavedením „kurzarbeit“). Tvorba fondu poistenia v nezamestnanosti je stále výrazne prebytková oproti použitým výdavkom, a to aj v časoch výraznej miery nezamestnanosti a krízy. Vybraté poistné dáva možnosť účelne použiť prostriedky fondu na podporu nezamestnaných, navýšenie dávok v nezamestnanosti alebo predĺženie podporného obdobia, hľadanie pracovných miest, individuálny prístup či čiastočné financovanie „kurzarbeit“ alebo iných nástrojov, ako ich použitie na krytie iných fondov sociálneho poistenia.

Vo všeobecnosti KOZ SR odmieta počas mimoriadnej situácie i po nej akékoľvek snahy o tzv. flexibilizáciu či liberalizáciu pracovného práva, ktorej dôsledkom je oslabovanie pozície odborov a zamestnancov a znižovanie ich ochrany. KOZ SR si uvedomuje potrebu reagovania pracovného práva na zmeny (pracovného prostredia, formu práce a pod.) v kontexte už spomínaných výziev ako digitalizácia, klimatické zmeny, demografický vývoj a pod. majúce vážne dosahy aj na svet práce.

Pravidlá pre „home office“ - koronakríza donútila mnoho zamestnancov vykonávať prácu z domu (ak to povaha práce dovoľovala). Na Slovensku doteraz prácu z domu využívalo asi len 3,5 % zamestnancov. KOZ SR predpokladá, že sa po súčasnej situácii toto číslo zvýši a aj v dôsledku postupného zvyšovania miery elektronizácie komunikácie a pracovných činností sa tieto budú vykonávať z domu. Tomu je potrebné prispôsobiť aj pracovné právo a podmienky práce z domu (v Zákonníku práce, interné predpisy zamestnávateľa nie sú dostatočné vzhľadom na rôzne situácie, ktoré môžu pri výkone práce z domu vzniknúť a ktoré je možné riešiť len zákonom).

Slovenský Zákonník práce neobsahuje explicitné právo na tzv. odpojenie sa, t. j . možnosť zamestnanca bez hrozby sankcie zo strany zamestnávateľa nesplniť pracovný pokyn, ktorý mu uloží zamestnávateľ po pracovnom čase, resp. v čase, kedy zamestnanec vykonáva prácu z domu alebo teleprácu. V praxi to teda vyzerá tak, že zamestnávateľ bez problémov zavolá a požaduje po zamestnancovi vykonávanie práce s konštatovaním, že aj tak je doma a nič nerobí, teda že splnenie pracovného pokynu by nemal byť problém. V extrémnych prípadoch potom zamestnanec, samozrejme, robí v porovnaní s klasickým výkonom práce na pracovisku podstatne viac za rovnakú mzdu.

KOZ SR navrhla prijatie právnej úpravy, ktorá by explicitne za určitých podmienok obmedzila právo zamestnávateľa takýto pracovný pokyn po uplynutí pracovného času uložiť a súčasne (čo považujú za dôležitejšie) zamestnancovi umožnila takýto pracovný pokyn nesplniť bez hrozby uloženia pracovnoprávnej sankcie.

Stanovisko za AZZZ SR predniesol pán Karlubík. AZZZ SR odovzdala na príslušné ministerstvá materiál so svojimi návrhmi. K systému pomoci v čase krízy AZZZ SR uviedla, že je príliš komplikovaný. Zamestnávatelia a SZČO sa vo výzvach dodnes nedokážu dobre zorientovať. Nevedia to podstatné, ktoré opatrenie je určené pre nich. Musia porovnať všetky opatrenia a posudzovať, na čo spĺňajú podmienky. Tie sú totiž nastavené pri každom opatrení inak, pričom je potrebné spĺňať viacero podmienok. Zložitosť schém pomoci je zásadným problémom. Tá zvyšuje aj náročnosť administratívneho spracovania zo strany úradov práce a posun termínov na prekladanie žiadostí za jednotlivé mesiace.

AZZZ SR je pripravená o návrhoch, ktoré uviedla v písomnom stanovisku, ako aj odoslala na príslušné ministerstvá v podrobnejšom rozpracovaní, diskutovať, aby bol vytvorený jednak dostatok zdrojov na rozdeľovanie na jednej strane a sociálna starostlivosť o pracovníkov na druhej strane.

Stanovisko za RÚZ predniesol pán Lelovský, ktorý ho rozdelil do 6 okruhov:

1. Zmeny v pracovno-právnych vzťahoch v kontexte výziev Priemyslu 4.0

Slovensko naliehavo potrebuje nový, moderný Zákonník práce, ktorý bude predovšetkým štíhlejší a nebude vytvárať neúmernú regulačnú záťaž pre podniky, ktoré majú záujem vytvárať nové pracovné miesta. Musí zohľadňovať špecifické potreby modernej digitálnej ekonomiky. Flexibilita v Zákonníku práce a pracovných dohodách povedie z dlhodobého hľadiska k efektívnejšiemu využitiu pracovnej sily.

2. Optimálne nastavenie výšky minimálnej mzdy

V zmysle aktuálneho znenia zákona o minimálnej mzde bude v prípade nedohody sociálnych partnerov stanovená výška mesačnej sumy minimálnej mzdy na 60 % priemernej mzdy za rok 2019. t. j. 658 eur, čo považujú zamestnávatelia za nerealistické.

RÚZ navrhla:

* Stanovenie výšku sumy mesačnej MM na 50% priemernej mzdy v prípade nedohody

 sociálnych partnerov

* Zakotvenie v zákone o MM iba jednej výšky minimálnej mzdy bez ďalších stupňov a

 „násobení“

* Odpojenie minimálnej mzdy ako referenčnej veličiny v právnych predpisoch majúcich

 vplyv na mzdové náklady zamestnávateľov v oblasti mzdových zvýhodnení za prácu v

 takzvaných „neštandardných“ časoch (noc, sobota, nedeľa, mzdová kompenzácia za

 sťažený výkon práce).

3. Zjednodušenie finančných vzťahov medzi štátom a podnikateľskou sférou

RÚZ navrhla:

* Zásadnú reformu daňovo-odvodového systému s cieľom jeho zjednodušenia.
* Uplatňovanie zásady spravodlivosti, určitosti, výhodnosti pre daňovníka a zásady minimalizácie nákladov na správu daní v daňovom systéme.
* Uskutočnenie zmien v drahom a neefektívnom systéme zdravotného, sociálneho a dôchodkového zabezpečenia.
* Zníženie daňovo-odvodového zaťaženia ceny práce.
* Zrušenie osobitných odvetvových daní a odvodov.

4. Odstránenie prebytočnej administratívnej a byrokratickej záťaže

RÚZ navrhla:

* Zavedenie zásady „one in – two out“ pri prijímaní nových regulácií.
* Zavedenie jednotných dátumov účinnosti pre novelizácie kľúčových zákonov v zmysle princípu jeden rok – jedny pravidlá.
* Schvaľovanie zmien právnych predpisov s dostatočným časovým predstihom pred začiatkom ich účinnosti.
* Presadzovanie princípu jedenkrát a dosť v prípade poskytovania údajov a informácií v štátnej a verejnej správe.

5. Zásadné zmeny v systéme vzdelávania a v podpore inovácií

RÚZ navrhla:

* V spolupráci so sociálnymi partnermi a najmä za účasti zamestnávateľov ako odberateľov vzdelávacieho systému pripraviť a zrealizovať komplexnú reformu vzdelávacieho systému v zmysle Programového vyhlásenia vlády 2020-2024 s dôrazom na uplatniteľnosť absolventov stredných a vysokých škôl.
* **Nastaviť školstvo potrebám pracovného trhu.** Ponuka celoživotného vzdelávania by mala reagovať na aktuálne potreby zamestnávateľov a zároveň na najnovšie technologické trendy a inovácie.
* **Viac informácií o praxi, menej teórie**.
* **Zmeny v strednom školstve**. Súčasťou nového plánovania v školstve by mala byť optimalizácia siete stredných škôl na základe demografického vývoja ako aj prognózy potrieb trhu práce.
* **Zmeny vo vysokom školstve**. Vysoké školy by mali hľadieť na uplatnenie svojich absolventov a musia sa viac prepájať so súkromným sektorom.
* **Podpora duálneho vzdelávania**. Štát musí dobudovať systém duálneho vzdelávania tak, aby sa do tohto systému zapojil čo najväčší počet zamestnávateľov, škôl a žiakov. Je nevyhnutné nastaviť automatický a udržateľný systém, ktorý nebude reagovať na politické zmeny a zmeny zdrojov financovania, ale bude orientovaný len na reálny prínos pre pracovný trh.
* **V oblasti vedy a výskumu** posilniť interaktívne prepojenie univerzít, vedeckých inštitúcií a inovačných súkromných projektov v oblasti vedy a výskumu.
* Garantovanie minimálnych finančných prostriedkov ako pre vedecké a školské inštitúcie, tak pre súkromných vedcov a výskumníkov.

Pán Ondek za KOZ SR po prezentácii návrhov RÚZ v oblasti školstva položil otázku, či tu vzniká tieňové ministerstvo školstva. Chce, aby prebiehala spoločná diskusia a hľadali sa prieniky riešení v uvedenej problematike.

6. Dekarbonizácia priemyslu a obehové hospodárstvo

Vláda SR v uplynulom období pri transponovaní ekologicky orientovaných smerníc EÚ častokrát prehliadala záujmy slovenského priemyslu. Nereálne požiadavky na podnikateľov produkujú konkurenčné nevýhody slovenského podnikateľského prostredia v medzinárodnom meradle. Ciele EÚ v oblasti energetiky a klímy najviac dopadajú na slovenský priemysel, preto je nevyhnutné, aby náklady na jeho dekarbonizáciu boli spolufinancované aj z verejných zdrojov.

RÚZ navrhla:

• Finančná kompenzácia resp. vytváranie príležitostí pre náhradu v energetickom mixe pri akýchkoľvek ďalších sprísneniach emisnej politiky zo strany štátu

• Rozumne nastavená transformácia energetického mixu musí byť pripravená s kľúčovými zamestnávateľmi často silne ovplyvňovanými cenami energetických dodávok

• Maximálne efektívne využitie Modernizačného fondu v súlade s predmetnou legislatívou a pravidlami na podporu dekarbonizačných projektov v energetike a priemysle

• Uchádzanie sa o finančnú podporu rozvoja obehovej ekonomiky zo strany EÚ

• Podpora regionálnych centier obehovej ekonomiky zo strany štátu, ktoré by poskytovali komplexné služby v odpadovom hospodárstve zamerané na recykláciu, materiálové a energetické zhodnocovanie nerecyklovateľnej časti odpadu s využitím existujúcej infraštruktúry a hnedých priemyselných parkov

• Prispôsobenie ceny za skládkovanie zmesového odpadu realite a tak motivovať ľudí aby triedili a znižovali objem zmesového odpadu.

K príprave a realizácii opatrení vo vyššie uvedených tematických okruhoch navrhla RÚZ vytvoriť na pôde HSR SR odborné komisie zložené zo zástupcov členov tripartity.

Pán Špirko informoval o vytvorení pracovných skupín RÚZ k riešeniu dopadov krízy a dlhodobej spolupráci s príslušnými ministerstvami SR pri riešení v 4 okruhov problémov: finančné vzťahy medzi štátom a podnikateľskou sférou; pracovno-právne vzťahy a sociálny dialóg; administratívna záťaž podnikateľskej sféry; energetika a životné prostredie vo vzťahu k podnikateľskej sfére.

 Stanovisko za APZ predniesol pán Beljajev, ktorý uviedol, že uvedené stretnutie sociálnych partnerov vníma ako štartovacie stretnutie, predpokladá, že spolupráca bude fungovať pri príprave zákonov a konaniach súvisiacich s legislatívnym procesom.

Návrhy opatrení rozdelil na:

1. Ekonomické opatrenie pre udržanie pracovných miest

V zmysle Oznámenia EK č. 2020/C 112 I/01 a následnou Zmenou dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 zo dňa 4. 4. 2020 môžu v súvislosti s COVID-19 členské štáty poskytnúť mzdovú kompenzáciu až do výšky 80 % hrubej mesačnej mzdy zamestnanca (vrátane príspevkov zamestnávateľa na sociálne zabezpečenie). APZ je toho názoru, že je potrebné zmeniť filozofiu konceptu opatrenia 3A, ktoré musí byť viazané na konkrétneho zamestnanca a jeho individuálnu mzdu. APZ zdôraznila, že európska legislatíva neustanovuje iný maximálny finančný limit takejto pomoci a preto navrhla:

1. a) skorigovať znenie Schémy štátnej pomoci č. SA. 56986 (2020/N) tak, aby bol maximálny finančný strop v opatrení č. 1 (1 100 eur) a v opatrení č. 3A (880 eur) odstránený, alebo b) zvýšiť limit 880 eur v rámci opatrenia 3A na výšku rovnakú, ako je najvyššia možná výška nezamestnaneckej dávky, ktorú by prepustený zamestnanec mohol poberať z úradu práce, t. j. najviac 1 032,50 eur. Naviazanie príspevku na konkrétnu mzdu zamestnanca umožní neposudzovať príspevok dnes, ani v budúcnosti ako štátnu pomoc. APZ verí, že takto nastavený príspevok sa stane efektívnou pomocou pre zamestnancov v priemysle, udrží zamestnanosť, ekonomický obeh a podporí celkovú spotrebu.

Je dôležité zdôrazniť, že systém zdravotných a sociálnych odvodov a daní ostáva zachovaný a úmerne so zvyšujúcou sa mzdou zamestnanca v celkovom sumári klesá výška príspevku. Štát pomôže zamestnancovi príspevkom, väčšina z neho sa mu vráti prostredníctvom daní a odvodov.

 2. Refundácia nájomného zo strany štátu

Dňa 20. 5. 2020 vláda predstavila návrh pomoci štátu s úhradou nájmov pre prevádzky, ktoré boli povinne zatvorené na základe rozhodnutia ÚVZ SR. Podľa navrhovaného mechanizmu by výška pomoci štátu závisela výhradne od vôle prenajímateľa, či vôbec a v akej výške odpustí určitú časť nájomného nájomcovi. V konečnom dôsledku tak niektoré prevádzky budú musieť uhradiť nájomné za obdobie, počas ktorého boli povinne zatvorené, v plnej výške, aj keď v dlhšom časovom období. Takýto nejednotný prístup k jednému okruhu prevádzok sa APZ javí ako nespravodlivý a navrhla prehodnotenie navrhovaného mechanizmu s cieľom garantovania odpustenia nájmu, aspoň v určitom rozsahu, všetkým dotknutým nájomcom.

3. Prijať nariadenie vlády o odklade zdravotných a sociálnych odvodov za mesiac apríl 2020 (prípadne ďalšie mesiace).

4. Umožniť predĺženie zmlúv na dobu určitú

APZ navrhla umožniť predĺženie pracovných zmlúv uzatvorených na dobu určitú, ktorých platnosť zanikne počas obdobia pandémie koronavírusu, maximálne o obdobie jedného roka. Toto predĺženie sa nebude započítavať do počtu predĺžení a obdobia podľa § 48 ods. 2 Zákonníka práce.

Konjunktúrny balíček - opatrenia na podporu spotreby a naštartovanie ekonomiky:

1. Vytvoriť legislatívne predpoklady pre trvalý model „kurzarbeit“. APZ požaduje trvalé zavedenie tohto systémového nástroja do legislatívy.

2. Rekreačný poukaz ako dobrovoľný benefit

3. Oslobodiť 13. a 14. plat od daní a odvodov. V záujme motivácie zamestnávateľov k väčšiemu využívaniu tohto inštitútu APZ navrhla jeho oslobodenie od daní a odvodov do výšky priemerného mesačného platu zamestnanca.

4. Odpojiť minimálnu mzdu od príplatkov

Stanovisko za ZMOS predniesol pán Tréger, ktorý navrhol, aby HSR SR odporučila vláde SR schválenie finančných kompenzačných mechanizmov pre obchodné spoločnosti s majetkovou účasťou miest a obcí, rovnako aj ich príspevkovým organizáciám, a medzi oprávnené subjekty, ktoré sa budú môcť uchádzať o kompenzáciu spôsobenú stratami z nájmu boli zaradené aj organizácie zriadené mestami a obcami, ktoré reálne vykonávajú správu a prenájom nehnuteľností vo vlastníctve miest a obcí. Otvorenou otázkou na doriešenie ostáva aj duplicitné financovanie neštátnych školských zariadení. ZMOS požaduje modifikáciu schémy pomoci, resp. úpravu legislatívy tak, aby tieto subjekty nemohli žiadať súbežne 88 % na prevádzku svojich zariadení z rozpočtu miest a obcí, a zároveň 80 % na mzdy ako neverejný subjekt.

ZMOS očakáva, že MF SR otvorí diskusiu o zmenách v štátnom rozpočte a rozpočte verejnej správy na rok 2020. V tejto súvislosti ZMOS navrhlo otvoriť rokovania o legislatívnych zmenách na podporu činnosti miestnej územnej miestnej samosprávy zvýšením ich príjmov alebo znížením výdavkov, na vyriešenie dlhodobých kompetenčných a finančných disparít medzi štátom a miestnou územnou samosprávou.

Podľa ZMOS úlohou MPSVR SR a  ZMOS pri zvyšujúcom sa počte nezamestnaných bude v krátkom čase hľadať riešenia nielen na udržanie pracovných miest, ale aj na následnú aktiváciu nezamestnaných, pri ktorej bude úloha miest a obcí nezastupiteľná. Využitie súčasných nástrojov aktívnej politiky zamestnanosti (prípadne ich rozšírenie o nové nástroje) pri využití zdrojov z Európskej únie považuje ZMOS za základ podpory, na ktorý je potrebné sa pripraviť už v najbližšom období.

Predseda vlády pán Matovič upozornil na to, že Slovensko čaká najväčšia ekonomická kríza za posledné desiatky rokov. Toto ťažké obdobie krízy prežije s najmenšími zraneniami vtedy, ak budú všetci držať spolu - zamestnávatelia, zamestnanci aj vláda. Najlepšou zbraňou, ako ľuďom zvýšiť mzdy, je znížiť nezamestnanosť na čo najnižšiu možnú úroveň. Spoločný cieľ do budúcnosti je hľadať cesty, ako čo najrýchlejšie naštartovať zamestnanosť, aby ľudia prácu mali, a takýmto spôsobom im zabezpečiť lepší a spokojnejší život.

Predseda HSR SR pán Krajniak:

* ku kritike administratívnej náročnosti prijímaných opatrení uviedol, že ak by bol zvýšený strop pomoci na jedného zamestnanca, ako to požadujú zamestnávatelia museli by sa podpisovať nové dohody, čo by bolo administratívne ešte náročnejšie. Naša žiadosť je dva a polstranová pričom, rakúska je sedem stranová a poľská šesť stranová. Na Slovensku sme zatiaľ vyplatili 72 662 platieb, pričom v ČR zatiaľ vyplatili menej platieb ako v SR hoci, ČR má dvojnásobok počtu obyvateľov ako SR, pretože pri žiadosti o pomoc za ďalší mesiac nemusia byť podpisované nové dohody, stačí iba, aby zaslali výkaz.
* predložil písomný materiál – Modelový príklad zavedenia „kurzarbeit“ na Slovensku, v ktorom sú uvedené skúsenosti z ostatných európskych krajín v Európe. Uviedol, že tento materiál majú sociálni partneri považovať ako podnet na diskusiu. Mal by to byť poistný systém, mali by sa skladať zamestnanci aj zamestnávatelia, aby v poistnom systéme bola dostatočná rezerva na pomoc v čase kríz.
* ďalej uviedol, že bude zriadená komisia MPSVR SR a MF SR, ktorá by mala pripraviť reformu dôchodkového systému, riešiť otázky poistného systému a daňovo-odvodového zaťaženia. Do komisie budú prizvaní sociálni partneri. Opatrenia majú pomôcť naštartovať ekonomiku.
* informoval, že pomoc od štátu na udržanie zamestnanosti nebude po dohode s MF SR započítaná do daňového základu a v tomto zmysle bude zmenená aj legislatíva. Požiadavke, aby do daňového základu nebola započítavaná poskytovaná pomoc uviedol, že táto problematika je v riešení.
* k predĺženiu pomoci uviedol, že 20. 5. 2020 vláda SR schválila predĺženie pomoci na mesiace jún a júl.
* ďalej reagoval na požiadavku KOZ SR, aby COVID-19 bola považovaná za chorobu z povolania. V NR SR bola schválená novela zákona o sociálnom poistení (zmena prílohy č. 1 Choroby z povolania – položka 24) a zákona o ochrane, podpore a rozvoji verejného zdravia, na základe ktorej sa zabezpečí, aby pracovníci prvej línie, ktorí sa pri výkone povolania nakazili COVID-19, mohli byť na účel priznania nároku na úrazový príplatok posúdení aj počas krízovej situácie.
* k požiadavke RÚZ zaradiť do programu rokovanie o minimálnej mzde (MM), konštatoval, že je pripravený rokovať, ale je informovaný, že do 15. 7. 2020 je priestor, aby sociálni partneri rokovali bilaterálne. Zamestnávatelia argumentovali, že netreba čakať do 15. 7. 2020. Predseda rady ich vyzval, aby rokovali. Pán Kiraľvarga za RÚZ požiadal, že v dnešnej mimoriadnej situácii sa podstatné veci musia riešiť okamžite a navrhol, aby sa téma MM neodkladala. Zamestnávatelia upozornili, že budú nútení riešiť pracovné miesta a hrozí nárast nezamestnanosti. Pán Krajniak konštatoval, že vníma realitu a zopakoval výzvu sociálnym partnerom, aby rokovali bilaterálne.
* k šrotovnému uviedol, že uvedenú problematiku rieši ekonomický krízový štáb a na ňom majú jednotliví sociálni partneri predložiť návrhy ako by si „šrotovné“ predstavovali považuje ju za vybavenú.
* k pomoci podnikateľským subjektom verejnej správy z fondov EÚ uviedol, že nie je možné čerpať prostriedky, z existujúcej, ale uvažuje sa o analogickej schéme pomoci pre metropolitné dopravné podniky. Uvedené je v riešení, finančné prostriedky zatiaľ neboli vyčlenené. MH SR a MDV SR pracujú na možnej schéme pomoci.
* k zníženiu administratívnej náročnosti podnikateľov uviedol, že už existuje pracovný návrh predložený MH SR, ktoré rokuje so zamestnávateľmi aj s MPSVR SR. Prisľúbil, že tento návrh sociálni partneri budú mať k dispozícii. Zamestnávatelia uviedli, že pozitívne hodnotia tento návrh a MH SR s nimi o ňom rokovalo.

Štátny tajomník MH SR pán Oravec informoval, že majú pripravený návrh Lex korona, ktorý pôjde v skrátenom legislatívnom konaní do NR SR. Informoval, že do pracovných skupín na MH SR prizvali aj zástupcov zamestnancov a zástupcov zamestnávateľov.

Pán Machunka za AZZZ SR vyzdvihol ponechanie všetkých tripartitných projektov ako aj projektov MPSVR SR ako Prognózy, ISTP a ISCP, posledné dva je potrebné urýchlene sfunkčniť vzhľadom na nové podmienky na trhu práce počas pandemickej krízy a po nej.

**K bodu 2**

Rôzne

Pán Magdoško za KOZ SR informoval o situácii vo firme **Nexis Fibers, kde existuje niekoľko súdnych sporov a dlhoročné problémy. Sociálni partneri zobrali uvedenú informáciu na vedomie. Ďalej otvoril otázku stravných lístkov a upozornil nato, že ľudia pracujúci vo fabrikách nemajú čas na obed v reštaurácii. Predseda rady pán Krajniak uviedol, že táto otázka je v riešení a nič nie je zatiaľ uzavreté.**

Pán Machunka za AZZZ SR otvoril tému Poskytnutia náhrady za nútené obmedzenie vlastníckeho práva, spôsobené opatrením Úradu verejného zdravotníctva a iných orgánov verejnej moci. AZZZ SR eviduje množstvo podnetov od väčších a menších firiem, zastropovanie podpory chcú riešiť súdnou cestou. AZZZ SR nespochybňuje verejný záujem ani rozhodnutia ÚVZ. Navrhuje hľadať definíciu čo je primeraná náhrada. Predseda rady pán Krajniak odporučil stretnutie na úrovni podpredsedu vlády pána Holého, aby sa zaoberal touto

otázkou.

Pán Machunka upozornil na moratórium na exekúcie – Lex korona.

RÚZ navrhla otvoriť tému Zákaz nedeľného predaja.

RÚZ avizovala, že majú problém pri fotovoltaike. Na najbližšie rokovanie HSR SR žiadajú otvoriť Návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Štátny tajomník MH SR pán Oravec informoval, že problematikou sa zaoberá Hospodársky výbor NR SR, sociálni partneri budú informovaní o výsledku.

Pán Kiraľvarga za RÚZ žiadal, aby sa uskutočnilo rokovanie na úrovni vlády, MF SR a bánk, aby bola prvá pomoc riešená aj pre veľké podniky.

Pán Beljajev za APZ požiadal, aby boli riešené zmluvy na dobu určitú. Ak opatrenia nebudú prijaté, príde o zamestnanie cca 400 ľudí. Ponúkol aj vypracovaný návrh legislatívneho znenia zmeny, ktorá by mohla byť prijatá. Pán Machyna za KOZ SR uviedol, že je to rozumný návrh a KOZ SR je ochotná ho podporiť. Predseda rady pán Krajniak a podpredseda vlády pán Holý prisľúbili, že sa budú uvedenou problematikou urýchlene zaoberať.

Sociálni partneri zobrali na vedomie Informatívnu správa o vyhľadávaní a potieraní nelegálnej práce a nelegálneho zamestnávania za rok 2019.

Po schválení Plánu legislatívnych úloh vlády SR bude vypracovaný Plán práce HSR SR. Plán rokovaní HSR SR: Plenárne zasadnutie v pondelok, 10 dní predtým Predsedníctvo v piatok.

Predseda rady poďakoval prítomným za účasť.

Zapísala: Andrea Strečková

za vládu

**Milan K R A J N I A K**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Roman K A R L U B Í K** ................................

podpredseda rady